钦定古今图书集成/明伦汇编/官常典/第469卷 > 冯道根
## 钦定古今图书集成/明伦汇编/官常典/第469卷 > 冯道根

按《梁书》本传：“道根，字巨基，广平酂人也。少失父，家贫，
佣赁以养母。行得甘肥，不敢先食，必遽还以进母。年
十三，以孝闻于乡里，郡召为主簿，辞不就。年十六，乡
人蔡道斑为湖阳戍主。道斑攻蛮锡城，反为蛮所困，
道根救之，匹马转战，杀伤甚多，道斑以免，由是知名。
齐建武末，魏主托跋宏寇没南阳等五郡，明帝遣太”
尉陈显达率众复争之。师入汋均口，道根与乡里人
士以牛酒候军，因说显达曰：“汋均水迅急，难进易退。
魏若守隘，则首尾俱急。不如悉弃船舰，于酂城方道
步进建营，相次鼓行而前，如是则立破之矣。”显达不
听，道根犹以私属从军。及显达败，军人夜走，多不知
山路。道根每及险要，辄停马指示之，众赖以全。寻为
汋均口戍副。永元中，以母丧还家。闻高祖起义师，乃
谓所亲曰：“金革夺礼，古人不避，扬名后世，岂非孝乎？
时不可失，吾其行矣。”率乡人子弟胜兵者，悉归高祖。
时有蔡道福为将从军，高祖使道根副之，皆隶于王
茂。茂伐沔，攻郢城，克加湖，道根常为前锋陷陈。会道
福卒于军，高祖令道根并领其众。大军次新林，随王
茂于朱雀航大战，斩获尤多。高祖即位，以为骁骑将
军，封增城县男，邑二百户，领文德帅，迁游击将军。是
岁，江州刺史陈伯之反，道根随王茂讨平之。天监二
年，为宁朔将军、南梁太守，领阜陵城戍。初到阜陵，修
城隍，远斥候，有如敌将至者，众颇笑之。道根曰：“怯防
勇战，此之谓也。”修城未毕，会魏将党法宗、傅竖眼率
众二万奄至城下，道根堑垒未固，城中众少，皆失色。
道根命广开门，缓服登城，选精锐二百人出与魏军
战，败之。魏人见意闲，且战又不利，因退走。是时魏分
兵于大小岘、东桑等连城相持，魏将高祖珍以三千
骑军其间，道根率百骑横击，破之，获其鼓“角军仪。”于
是粮运既绝，诸军乃退。迁道根辅国将军、豫州刺史。
韦叡围合肥，克之。道根与诸军同进，所在有功。六年，
魏攻锺离，高祖复诏叡救之，道根率众三千，为叡前
驱。至徐州，建计据邵阳洲，筑垒掘堑，以逼魏城。道根
能走马步地，计足以赋功，城隍立办。及淮水长，道根
乘战舰攻断魏连桥数百丈。魏军败绩。益封三百户，
进爵为伯。还迁云骑将军，领直阁将军，改封豫宁县，
户邑如前。累迁中权中司马、右游击将军、武旅将军、
历阳太守。八年，迁贞毅将军、假节、督豫州诸军事、豫
州刺史，领汝阴太守。为政清简，境内安定。十一年，征
为太子右卫率。十三年，出为信武将军、宣惠司马、新
兴永宁二郡太守。十四年，征为员外散骑常侍、右游
击将军，领朱衣直阁。十五年，为右卫将军。道根性谨
厚，木讷少言，为将能检御部曲，所过村陌，将士不敢
掳掠。每所征伐，终不言功。诸将讙哗争竞，道根默然
而已。其部曲或怨非之，道根喻曰：“明主自鉴功之多
少，吾将何事？”高祖尝指道根示尚书令沈约曰：“此人
口不论勋。”约曰：“此陛下之大树将军也。”处州郡，和理
清静，为部下所怀。在朝廷虽贵显，而性俭约，所居宅
不营墙屋，无器服侍卫，入室则萧然如素士之贫贱
者，当时服其清退。高祖亦雅重之。微时不学，既贵，粗
读书，自谓少文，常慕周勃之器重。十六年，复假节、都
督豫州诸军事、信武将军、豫州刺史。将行，高祖引朝
臣宴别道根于武德殿，召工视道根，使图其形像。道
根踧踖谢曰：“臣所可报国家，惟馀一死。但天下太平，
臣恨无可死之地。”豫部重得道根，人皆喜悦。高祖每
称曰：“冯道根所在，能使朝廷不复忆有一州。”居州少
时，遇疾，自表乞还朝。征为散骑常侍、左军将军。既至，
疾甚，中使累加存问。普通元年正月卒，时年五十八。
是日，舆驾春祀二庙，既出宫，有司以闻。高祖问中书
舍人朱异曰：“吉凶同日，今行乎？”异对曰：“‘昔柳庄寝疾，
卫献公当祭，请于尸曰：‘有臣柳庄，非寡人之臣，是社
稷之臣也’。闻其死，请往’。不释祭服而往，遂以襚之。道
根虽未为社稷之臣，亦有劳王室，临之，礼也。”高祖即
幸其宅，哭之甚恸。诏曰：“豫宁县开国伯、新除散骑常
侍、领左军将军冯道根，奉上能忠，有功不伐，抚人留
爱，守边难犯。祭遵、冯异、郭伋、李牧不能过也。奄致殒
丧，恻怆于怀。可赠信威将军、左卫将军，给鼓吹一部赙钱十万，布百匹。谥曰威。”子怀嗣。